Is-Sitt Pitazz – Paragrafi 1601-1610 Il-Mulej għarrafni kemm jixtieq il-perfezzjoni tal-erwieħ magħżulin. L-erwieħ magħżulin huma, f'idejja, dwal li Jiena nwaddab fid-dlam tad-dinja u li permezz tagħhom Jiena ndawwalha. Bħalma l-kwiekeb idawlu l-lejl, hekk ukoll l-erwieħ magħżulin idawlu d-dinja. U iktar mar-ruħ tkun perfetta, iktar ikun qawwi u jinxtered fil-bogħod id-dawl imxerred minnha. Hija tista' tkun moħbija u ħadd ma jkun jaf biha, lanqas dawk li huma l-iktar qrib tagħha, u xorta waħda l-qdusija tagħha tiġi riflessa fl-erwieħ ukoll sat-trufijiet l-iktar imbiegħda tad-dinja. Illum il-Mulej qalli, Binti, meta inti tmur tqerr, f'din il-għajn tal-ħniena Tiegħi, id-Demm u l-Ilma li ħarġu minn Qalbi dejjem jinżlu fuq ruħek u jagħmluha nobbli. Kull darba li inti tmur tqerr, għaddas lilek innifsek kollok kemm int fil-ħniena Tiegħi, b'fiduċja kbira, sabiex Jiena nkun nista' nferra' l-abbundanza tal-grazzja Tiegħi fuq ruħek. Meta inti tersaq lejn il-konfessinarju, kun af dan, li Jiena stess inkun qiegħed nistenniek hemmhekk. Is-saċerdot ikun qiegħed biss jaħbini, imma Jiena stess inkun qiegħed naħdem f'ruħek. Hawnhekk il-miżerja tar-ruħ tiltaqa' ma' Alla tal-ħniena. Għid lill-erwieħ li minn din il-għajn tal-ħniena l-erwieħ jiġbdu fuqhom il-grazzji biss permezz tal-fiduċja. Jekk il-fiduċja tagħhom tkun kbira, m'hemm l-ebda limitu għall-ġenerożita' Tiegħi. L-erwieħ umli jegħrqu fix-xmajjar tal-grazzja Tiegħi. Is-suppervi jibqgħu dejjem fi stat ta' faqar u miżerja, għax il-grazzja Tiegħi titbiegħed minnhom biex iddur lejn l-erwieħ umli. 14 ta' Frar (1938). Waqt l-adorazzjoni, smajt dan il-kliem: Itlob għal waħda mill-istudenti li teħtieġ ħafna il-grazzja Tiegħi. U għaraft lil N. Tlabt ħafna, u l-ħniena ta' Alla għannqet lil dik ir-ruħ. Meta, waqt l-adorazzjoni, qgħadt nirrepeti t-talba, "Alla Qaddis" diversi drabi, f'daqqa waħda ġiet fuqi preżenza qawwija ta' Alla, u tteħidt fl-ispirtu quddiem il-majesta' ta' Alla. Rajt kif l-Anġli u l-Qaddisin tal-Mulej qegħdin jagħtu glorja lil Alla. Tant hi kbira l-glorja ta' Alla li lanqas biss nażżarda niddeskriviha, għax lanqas inkun kapaċi nagħmilha din il-ħaġa, u l-erwieħ forsi jaħsbu li kulma hemm huwa dak li jiena ktibt. San Pawl, issa nista' nifhem għaliex inti ma rridtx tiddeskrivi l-ġenna, imma għidt biss li għajn qatt ma rat, widna qatt ma semgħet , lanqas tnissel fil-qalb tal-bniedem dak li Alla ħejja għal dawk li jħobbuh. (ara 1 Kor 2:9 Kor 12 1:7). Iva, dan hu hekk tassew. U dak li ħareġ mingħand Alla jerġa' lura għandu bl-istess mod u jagħtih glorja perfetta. Issa rajt il-mod kif jiena nadura lil Alla. O kemm hu mod fqir! U kemm hi qatra żgħira meta nqabbilha ma' dik l-glorja perfetta tas-sema. O Alla tiegħi, kemm Inti tajjeb li Inti tilqa' t-tifħir tiegħi wkoll, u li Inti ddawwar wiċċek lejja bi tjubija u li tħallina nsiru nafu li t-talba tagħna togħġbok. Ikteb kollox li jiġrilek u li għandu x'jaqsam mat-tjubija Tiegħi. Jiena weġibt "Xi trid tgħid, Mulej, x'jiġri jekk jiena nikteb iżżejjed?" U l-Mulej wieġeb, Binti, ukoll li kieku kellek titkellem fl-istess waqt bl-ilsna kollha tal-bnedmin u tal-anġli, xorta waħda ma tkunx għidt ħafna, imma għall-kuntrarju, kont tkun kantajt xi ftit biss it-tifħir tat-tjubija Tiegħi – tal-ħniena Tiegħi bla tarf. O Ġesu' tiegħi, Inti stess trid tpoġġili l-kliem fuq fommi, sabiex jiena nkun nista' nfaħħrek denjament. Binti, kun fil-paċi; agħmel bħalma ngħidlek Jiena. Il-ħsibijiet tiegħek huma magħqudin ma' Tiegħi, mela ikteb dak li jiġi f'moħħok. Inti s-segretarja tal-ħniena Tiegħi. Jiena għażiltek għal din il-missjoni f'din il-ħajja u fil-ħajja l-oħra. Hekk irrid minkejja l-oppożizzjoni kollha li jagħmlulek. Kun af li l-għażla Tiegħi mhix ser tinbidel. F'dak il-waqt jiena ntfajt kollni kemm jiena f'umilta' profonda quddiem il-majesta' ta' Alla. Imma iktar ma umiljajt lili nnifsi, iktar nifditni l-preżenza ta' Alla . . . O Ġesu', l-uniku faraġ tiegħi! Kemm hu tal-biża' dan l-eżilju! Kemm hu terribbli dan id-deżert li rrid naqsam! Ruħi qiegħda titqabad biex tgħaddi minn masġar terribbli mimli b'kull tip ta' diffikulta'. Li kieku Inti stess ma kontx qiegħed tweżinni, Mulej, ma kienx ikun hemm ċans li nimxi 'l quddiem. 16 (ta' Frar) 1938. Filwaqt li kont qiegħda nitlob lill-Qalb ħajja ta' Ġesu' fis-Sagrament Imqaddes għall-intenzjoni ta' ċertu saċerdot, Ġesu' f'daqqa waħda għarrafni bit-tjubija Tiegħu u qalli, Jiena minix ser nagħtih xejn li hu ma jkunx jiflaħ għalih. + X'ħin sirt naf bi ftit mit-tbatijiet u l-inkwiet li ċerta persuna kienet għaddejja minnu b'rabta ma' din l-opra kollha kemm hi ta' Alla, jiena staqsejt lill-Mulej Ġesu' qabel it-Tqarbin li Hu jgħarrafni jekk b'xi mod dawn it-tbatijiet kinux ġejjin minni: "Ġesu' tiegħi l-iktar ħelu, jiena qiegħda nitolbok permezz tat-tjubija infinita' u tal-ħniena Tiegħek, għarrafni jekk hemmx xi ħaġa f'din l-affari kollha li ma togħġbokx jew jekk jiena għandix xi ħtija f'din il-ħaġa. Jekk hemm, nitolbok, meta Inti tiġi ġewwa qalbi, imlieha bl-inkwiet u għarrafni bil-fatt li jiena ma nogħġbokx. U jekk ma naħtix f'din il-ħaġa, ikkonfermani fil-paċi." X'ħin irċevejt il-Mulej, ruħi mtliet b'paċi kbira, u l-Mulej tani x'nifhem li l-opra kienet għaddejja minn prova imma xorta waħda baqgħet togħġob lil Alla minħabba dan. Jiena ħassejt ferħ kbir b'dan imma rdoppjajt it-talb tiegħi sabiex din l-opra tkun tista' tgħaddi minn din il-prova bla ebda ħsara. O Ġesu' tiegħi, kemm hi ħaġa tajba li tkun fuq is-salib, imma flimkien Miegħek! Imħabba tiegħi, flimkien Miegħek, ruħi tinsab il-ħin kollu minxura fuq is-salib u qiegħda timtela bl-imrar. Ħall u morr imissu ma' xofftejja, imma din ħaġa tajba, għax il-Qalb Divina Tiegħek kienet mimlija mrar matul ħajtek kollha, u bi ħlas għal imħabbtek Inti rċevejt ingratitudni. Tant kont miġugħ li tnehida mnikkta ħarġet minn xofftejk meta Inti għidt li kont qed tfittex lil xi ħadd biex ifarrġek u ma sibt lil ħadd. (ara Salm 68:21) + Meta tlabt lill-Mulej juri tjieba u jitfa' ħarstu fuq ċerta ruħ (probabbilment Dun Sopocko) li kien qed jissielet waħdu ma' ħafna diffikultajiet, il-Mulej tani x'nifhem, f'waqt wieħed, li l-bnedmin kollha huma bħal trab taħt riġlejh. Mela tinkwetax; inti tista' tara li waħedhom ma jistgħu jagħmlu xejn. U jekk Jiena nħallihom jidhru li qed jittrijonfaw, dan nagħmlu minħabba d-digrieti Tiegħi li ħadd ma jista' jifhimhom. Kelli esperjenza ta' paċi kbira x'ħin rajt li kollox huwa mmexxi mill-Mulej.
Djarju ta' Swor Fawstina – Is-6 Pitazz (par.1601-1610)